แบงก์ยกระดับคุณภาพบริการ
สมาคมธนาคารไทยประกาศมาตรฐานการให้บริการธนาคารพาณิชย์ ตั้งเป้าให้บริการลูกค้ารายย่อยได้รับบริการที่สะดวก รวดเร็ว
29 ต.ค. 2565

สมาคมธนาคารไทยประกาศมาตรฐานการให้บริการธนาคารพาณิชย์ ตั้งเป้าให้บริการลูกค้ารายย่อยได้รับบริการที่สะดวก รวดเร็ว
นายปรีดี ดาวฉาย ประธานกรรมการสมาคมธนาคารไทย เปิดเผยว่า สมาคมธนาคารไทย และสาขาของธนาคารพาณิชย์ต่างประเทศ ได้ร่วมกันกำหนดมาตรฐานระยะเวลาการให้บริการของภาคธนาคารพาณิชย์ หรือ Service Level Agreement for Banking Industry : Industry SLA ซึ่งครอบคลุมบริการด้านการรับและดูแลเรื่องร้องเรียนของลูกค้า ด้านสินเชื่อ ด้านเงินฝาก ด้านบัตรอิเล็กทรอนิกส์ และด้านบริการทั่วไป เพื่อสนับสนุนแนวนโยบายของธนาคารแห่งประเทศไทย (ธปท.) ที่ผลักดันให้ธนาคารพาณิชย์มีการยกระดับมาตรฐานการให้บริการ ซึ่งจะส่งเสริมให้เกิดการแข่งขันด้านคุณภาพบริการ และการดูแลลูกค้าให้ได้รับบริการที่สะดวกรวดเร็วยิ่งขึ้น โดย Industry SLA จะเริ่มใช้ตั้งแต่สิ้นเดือน ธ.ค. 2559
ทั้งนี้ ที่ผ่านมาแต่ละธนาคารต่างมีการกำหนดกรอบระยะเวลาในการให้บริการลูกค้าของธนาคารเอง เพียงแต่ไม่ได้ประกาศ SLA ให้สาธารณชนรับทราบ ดังนั้น ในปี 2559 ธนาคารจึงได้มีการประกาศ SLA ในเว็บไซต์ให้สาธารณชนรับทราบ ถือเป็นอีกก้าวหนึ่งของความร่วมมือของภาคธนาคารพาณิชย์ในการดูแลลูกค้าให้ได้รับความสะดวกรวดเร็วยิ่งขึ้น  อย่างไรก็ตามแต่ละธนาคารอาจประกาศระยะเวลาการให้บริการต่ำกว่าที่สมาคมธนาคารไทยกำหนดได้